मोहित-"नहीं मैं जानता हूं। इसमें तुम्हारी कोई ग़लती नहीं। राह के अनुभव राही को बदलते हैं..अपने प्रति ईमानदारी से बढ़कर कोई ईमानदारी नहीं। दुनिया में सबको तरक्की करने के, अपने सपने पूरे करने के, अपने चाहे को पाने के अवसर नहीं मिलते.. जिन्हें मिलते हैं उन्हें अवश्य पूरे करने चाहिए..तुम्हारी दुनिया में मैं जी नहीं पाऊंगा। जीऊंगा भी तो कुंठित होकर.. यह मत भूलो कि मैं भी कलाकार हूं जिसे उचित अवसर नहीं मिला लेकिन हम अपनी विफलताओं के लिए कोई न कोई दर्शन गढ़ ही लेते हैं और वह दर्शन हमें जीने की शक्ति देता है। मैं अपनी दुनिया में ही खुश हूं।...... तुम्हारे नये जीवन की शुभकामनाएं..मैं तुम्हें इसलिए भी नहीं रोकना चाहता क्योंकि तुम रुकोगी भी तो पहले वाली नहीं रहोगी..वापसी दरअसल वापसी नहीं होती...हम जो जाते समय होते हैं लौटते समय नहीं रह जाते ..हम बदल जाते हैं यात्राएं या तो हमें सफलता देती हैं और हम नये आदमी हो जाते हैं या फिर विफल होकर लौटते हैं तो एक टूटे-हारे व्यक्ति होते हैं पहले वाले कदापि नहीं...डाइवोर्स का म्यूचुअल लेटर जब चाहोगी मिल जायेगा..।"